BEAUTY ถูกทุบ..?
ก่อนจะเขียนเรื่องหุ้น BEAUTY หรือ บมจ.บิวตี้ คอมมูนิตี้
27 เม.ย. 2560

ลูบคมตลาดทุน : ธนะชัย ณ นคร
ก่อนจะเขียนเรื่องหุ้น BEAUTY หรือ บมจ.บิวตี้ คอมมูนิตี้
มาว่ากันเรื่องสภาวะตลาดฯ กันก่อน
นับจากวันหลังสงกรานต์ ดัชนีตลาดหุ้นไทยปรับลงมาตลอด และสวนกับตลาดหุ้นในภูมิภาค
เท่าที่คุยกับนักวิเคราะห์หลายๆ คน
พวกเขาบอกตรงกันว่า กลุ่มธนาคารพาณิชย์กดดันตลาด
หุ้นในกลุ่มธนาคารปรับลงมาแล้วกว่า 5%
นั่นเพราะนักลงทุนกังวลเรื่องหนี้ที่ไม่ก่อให้เกิดรายได้ หรือ NPL แบงก์พาณิชย์ขนาดใหญ่ที่ปรับเพิ่ม
แม้จะรู้มาก่อนว่าว่ามันเพิ่มแน่ๆ
แต่ก็เพิ่มออกมามากกว่าที่คาดการณ์กันไว้นี่สิ
ประกอบกับ แบงก์ใหญ่ขึ้น XD จ่ายเงินปันผลกันด้วย ก็เลยพาดัชนีลงไปกองอย่างที่เห็น
ยังมีประเด็นที่น่าสนใจเพิ่มเติมด้วยว่า หุ้นที่กดดันตลาดนอกจากกลุ่มธนาคารแล้ว
ก็ยังมีหุ้นที่มีค่า พี/อี สูงๆ โดนถล่มขายลงมาด้วย
แต่ไม่แน่ใจว่าหุ้น บิวตี้ฯ (BEAUTY) จะถูกเหมารวมกรณีดังกล่าวหรือไม่
เพราะบิวตี้ฯ เองก็มีพี/อี อยู่ประมาณ 42 เท่า
นับว่าสูงอยู่ และสูงกว่าเกณฑ์ที่จะถูกนำไปติดแคชบาลานซ์ได้ด้วย
วันก่อนหน้านี้(25 เม.ย.) หุ้นบิวตี้ฯ ราคาปรับลงมาค่อนข้างแรง และมาปิดตลาดปรับลงไปกว่า 6%
ท่ามกลาง “ข่าวลือ” ที่ว่า กองทุนทุบ!!!!
ข่าวลือนี้ยังไม่ได้รับการยืนยัน แต่วันนั้น นักลงทุนสถาบันก็มีการขายสุทธิในตลาดหุ้นกว่า 1.20 พันล้านบาท และนั่นอาจทำให้เชื่อเช่นนั้นได้ว่าสกองทุนทุบจริงๆ
ในช่วงปี 2559 “ข่าวหุ้นธุรกิจ” นำเสนอข่าวมาตลอดว่า หุ้น บิวตี้ฯ เป็นหนึ่งในหุ้นที่บรรดากองทุนสนใจเข้าลงทุน
โดยเก็บเข้าไปอยู่ในกองทุนหุ้นขนาดกลางและเล็ก
ในปี 59 กองทุนที่ลงทุนในหุ้นขนาดดังกล่าว ต่างมีผลประกอบการที่ดีมากๆ
และเลยมาจนถึงปี 2560 ก็ยังอยู่ในเกณฑ์ที่ค่อนข้างดี
หุ้นบิวตี้ฯ ราคาเคยลงไปหนักๆ(หลังจากปรับขึ้นมาจากสิ้นปี 58 กว่า 70%) ในช่วงเดือนต.ค.ปี 59
ขณะนี้ ต่างให้เหตุผลกันว่า มาจากการปราบทัวร์ศูนย์เหรียญของรัฐบาล
และน่าจะทำให้ยอดขายของบิวตี้ฯ ไตรมาส 4/60 ปรับลง
ขณะที่ผู้บริหารออกมาให้ข่าวขณะนั้นว่า ทัวร์ศูนย์เหรียญไม่ใช่กลุ่มลูกค้าหลักของบิวตี้ฯ
และแม้จะมีกลุ่มลูกค้าชาวจีนที่เข้ามาซื้อสินค้าของบิวตี้ฯ
ทว่า เป็นกลุ่มลูกค้าชาวจีนอีกประเภท หรือที่เข้ามาเที่ยวประเทศไทยเอง
บิวตี้ฯ แจ้งผลประกอบการไตรมาส 4/59 ออกมา 178 ล้านบาท เพิ่มขึ้น 36% หากเทียบกับไตรมาส 4/58 แต่ลดลง 15% เมทื่อเทียบกับไตรมาส 3/59
มาดูตัวเลขกำไรทั้งปีกันบ้าง
บิวตี้ฯ มีกำไรสุทธิ 656 ล้านบาท เพิ่มขึ้น 63%
ในขณะนั้น ราคาหุ้นของบิวตี้ฯ ร่วงอยู่เกือบอาทิตย์ และลงไปต่ำกว่า 10 บาท ก่อนจะดีดขึ้นมาอยู่ที่ 12.30 บาท
ใครเข้าไปเก็บหุ้นช่วงราคาร่วง ก็คงร่ำรวยกันไป
พอมาในปี 2560
ราคาหุ้นบิวตี้ฯ มาลงอีกครั้ง ก็ช่วงปลายอาทิตย์ ที่แล้ว และต้นอาทิตย์นี้
มีการปล่อยข่าวลือกันอีกแล้วว่า กำไรไตรมาส 1 ของบิวตี้ฯ อาจไม่ดีนัก และมีปัญหาเรื่องของภาษี
เท่านั้นยังไม่พอ เพราะมีข่าวปล่อยออกมาอีกว่า กองทุนที่เคยเก็บหุ้นบิวตี้ฯ เข้าไปในพอร์ต ได้มีการเทขายออกมา ท่ามกลางความสงสัยที่ว่า หุ้นตัวนี้กำลังขึ้น XD ในวันศุกร์ที่ 28 เม.ย.นี้ เพื่อจ่ายเงินปันผล
แต่ทำไมมาทิ้งช่วงก่อนขึ้น XD กันล่ะ
ทำให้ผู้บริหารต้องออกมาให้ข้อมูลกี่ยวกับบริษัทว่า ไม่ได้มีอะไรเปลี่ยนแปลง(เชิงลบ)อย่างมีนัยสำคัญ
และแนวโน้มผลประกอบการจะออกมาดี
“บิวตี้” ก็ยังคงเป็น “บิวตี้”
และอาจจะเป็นบิวตี้มากกว่าเดิม…
นี่คือการตอบคำถามของผู้บริหารบิวตี้ฯ เมื่อวานนี้ ผ่านรายการ “ข่าวหุ้นเจาะตลาด” ทางสปริงเรดิโอ คลื่น 98.5 ครับ
ราคาหุ้นบิวตี้ฯ พลิกฟื้นตัวมาได้วานนี้กว่า 4.84% หรือบวกขึ้นมา 0.45 บาท ปิดที่ 9.75 บาท
ใครเก็บหุ้นไปวันก่อน กระเป๋าตุงอีกแล้ว